Antonio Sanabria

Arnaldo Antonio "Tonny" Sanabria Ayala (s. 4. maaliskuuta 1996 San Lorenzo) on paraguaylainen jalkapalloilija, pelipaikaltaan hyökkääjä. Hän on edustanut tammikuusta 2021 alkaen italialaista Torinoa. Hän on pelannut Espanjassa ja Italiassa yhteensä toistakymmentä vuotta.Antonio Sanabria Soccerway-sivustolla 

 Seurajoukkueura 

Sanabrian ensimmäinen seura oli paraguaylainen Cerro Porteño. Hän muutti perheineen Espanjaan vuonna 2007 ja liittyi CF Blanca Suburin joukkueeseen. Sieltä Sanabria siirtyi FC Barcelonaan 13-vuotiaana vuonna 2009.Mareco, Christian: Un paraguayo en La Masia. Diario ABC Color 13.1.2012.  Hän nousi Barcelonan B-joukkueeseen kaudeksi 2013–2014 ja pelasi syyskauden aikana kymmenen Segunda Divisiónin ottelua, joissa hän teki kolme maalia.

Tammikuussa 2014 Sanabria siirtyi Italian Serie A:n US Sassuolo Calcioon 4,5 miljoonan euron siirtosummalla. Hän pelasi kevätkauden aikana kaksi sarjaottelua. Ensiesiintymisensä pääsarjatasolla Sanabria teki 23. maaliskuuta, kun Sassuolo hävisi vieraissa Udinese Calciolle maalein 0–1. Hän tuli ottelussa kentälle 71. minuutilla Davide Biondinin tilalle.Udinese vs. Sassuolo – 23 March 2014. Soccerway. 

Heinäkuussa 2014 niin ikään Serie A:ssa pelaava AS Roma hankki Sanabrian 2,4 miljoonalla eurolla. Hän pelasi Roman edustusjoukkueessa vain kaksi liigaottelua ja siirtyi Espanjaan ensin kaudeksi 2015–2016 lainalle Sporting Gijóniin ja sen jälkeen  Real Betisin omistukseen. Italiaan hän palasi tammikuussa 2019 lainasopimuksella Genoan joukkueeseen, jossa hän viipyi 1,5 kautta. Hän siirtyi tammikuussa 2021 Torinoon.

 Maajoukkueura 

Sanabria teki ensiesiintymisensä Paraguayn maajoukkueessa 17-vuotiaana 14. elokuuta 2013, kun joukkue pelasi 3–3-tasapelin Saksan kanssa.Akerman, Nick: Arsenal Transfer News: Barcelona's Antonio Sanabria Picks Roma over Gunners. Bleacher Report 9.1.2014.  Hän pelasi kaksi ottelua vuoden 2016 Copa Américassa. Hän on vuoden 2023 loppuun mennessä pelannut 32 A-maaottelua ja tehnyt niissä kolme maalia.Antonio Sanabria National Football Teams -sivustolla 

 Lähteet 

Luokka:Paraguaylaiset jalkapalloilijat
Luokka:Vuonna 1996 syntyneet
Luokka:Elävät henkilöt